Estudiants de Llíria col·loquen caixes nius i dosímetres a la Concòrdia
05 de febrer de 2019

L’Àrea de Sostenibilitat de l’Ajuntament de Llíria continua impulsant accions educatives i de conscienciació mediambiental per als alumnes de la localitat. Esta vegada ha participat en la organització d’una jornada amb els estudiants de Ciències de la Terra i del Medi Ambient de 2on de Batxiller de l’IES Laurona.

Segons el segon tinent d’alcalde, Paco García, que ha assistit a la activitat, “la pràctica s’ha desenvolupat a la zona forestal de la Concòrdia, en la partida de La Sebastiana, i ha consistit en una classe de com han d’ubicar-se i col·locar-se les caixes nius, així com també quin ha de ser la tècnica per a la col·locació de dosímetres per a mesurar l’oxigen, el nitrogen i l’ozó de la troposfera”.

En l’experiència, han participat un total de 14 alumnes i els seus professors, i han comptat també amb la col·laboració de la Societat de Caçadors de Llíria, el president i membres de la Junta Directiva de la qual els han acompanyat en l’activitat.

La iniciativa també ha tingut la col·laboració de “Veolo Iniciativa social”, projecte que estimula el compromís de la de la societat per millorar la qualitat de l’aire que respirem, aportant aparells de mesurar que han fet servir els alumnes de Llíria en esta pràctica formativa.